ארמנדו מנסנרו

ארמנדו מנסנרו (בספרדית: Armando Manzanero;‏ 7 בדצמבר 1935 – 28 בדצמבר 2020) היה מוזיקאי ומלחין לטינו-אמריקאי, שהיה מקובל כמלחין הרומנטי הבולט ביותר של מקסיקו בתקופה שאחרי מלחמת העולם השנייה. מנסנרו נולד במרידה, בחצי האי יוקטן שבמקסיקו. בגיל שמונה החל את לימודי המוזיקה בבית הספר לאמנויות היפות (Escuela de Bellas Artes) שבעיר הולדתו. מאוחר יותר הוא העמיק את ידיעותיו המוזיקליות במקסיקו סיטי. ב-1950, בגיל חמש עשרה, הוא חיבר את הלחן הראשון שלו וקרא לו Nunca en el Mundo (אף פעם לא בעולם). ללחן זה קיימות כיום עשרים ואחת גרסאות מוקלטות בשפות שונות. שנה אחר כך הוא החל את הקריירה המקצועית שלו כפסנתרן. ב-1957 הוחתם מנסנרו כמנהל המוזיקלי של הסניף המקסיקני של חברת CBS העולמית וכמקדם מוזיקלי עבור חברת EMI. שנה אחר כך הוא ליווה בפסנתר אמנים לטינו-אמריקאיים כדוגמת פדרו וארגס (Pedro Vargas), לוצ'ו גטיקה (Lucho Gatica) ורפאל (Raphael). בשנת 1959, בעידודו של מנהל בחברת התקליטים RCA Victor, הקליט מנסנרו את האלבום הראשון שלו, לו קרא Mi Primera Grabación (התקליט הראשון שלי). בשנת 1965 הוא זכה במקום הראשון בתחרות הזמר Festival de la Canción (פסטיבל שירים) שנערך במיאמי בשירו Cuando Estoy Contigo (כשאני איתך). בשנת 1970 תורגם שירו של מנסנרו, Somos Novios, לאנגלית על ידי סיד ויין, המלחין של אלביס פרסלי. את הגרסה האנגלית, It's Impossible (זה בלתי אפשרי), ביצע הזמר פרי קומו והשיר היה מועמד בתחרות פרס גראמי. על הצלחה זו העיב פסק הדין של בית משפט אמריקני, שפסק כנגד מנסנרו, שהואשם בגנבה ספרותית, ואילץ אותו להחזיר את הכספים שקיבל בגין השיר It's Impossible. הייתה זו מהלומה קשה למנסנרו, שחיבר את השיר Somos Novios, עשרים שנה קודם לכך והיה בעצמו קורבן לגנבה ספרותית של הצד המאשים. כיום ידוע שמנסנרו אכן היה מלחין שיר זה והוא הואשם על לא עוול בכפו. בשנת 1978 הוא זכה במקום הראשון בפסטיבל מיורקה שבספרד עם שירו Señor Amor (מר אהבה). ב-1982 ניתן כבוד מיוחד לשיר Corazón Amigo (ידיד לב) בפסטיבל ימאהה. ב-1993 העניק לו המגזין בילבורד פרס בגין הקריירה המוזיקלית המעולה שלו. מאז 1982 כיהן מנסנרו כסגן נשיא וכאחד המנהלים הראשיים של הארגון Asociación Nacional de Autores y Compositores ("איגוד המחברים והמלחינים הלאומי" של מקסיקו). עבודתו בתחום זכויות יוצרים חיזקה ארגון זה והעניקה לו מעמד בינלאומי. יצירותיו בוצעו על ידי זמרים כדוגמת פרנק סינטרה, טוני בנט, אלביס פרסלי, פרנק פורסל, פול מוריאה, ריי קוניף, מנואלה טורס (Manoella Torres), מרקו אנטוניו מונייס (Marco Antonio Muñiz), רפאל (Raphael), חוסה חוסה (José José), אנדראה בוצ'לי (Andrea Bocelli), כריסטינה אגילרה, לואיס מיגל (Luis Miguel Gallego Basteri), כריסטיאן קסטרו (Cristian Castro), איל דיבו (Il Divo) ופסנתרנים כדוגמת ראול די בלאסיו (Raúl di Blasio). ארמנדו מנסנרו הלחין יותר מארבע מאות שירים במהלך חייו, חמישים מהם פרסמו את שמו בעולם. הוא השתתף במספר רב של תוכניות רדיו וטלוויזיה, הקליט מעל ל-30 אלבומים והלחין את הפסקול של מספר סרטים. במהלך חמישים שנות הקריירה המוזיקלית שלו הופיע מנסנרו בכל רחבי אמריקה הלטינית, בייחוד בסאו פאולו (ברזיל), בואנוס איירס (ארגנטינה), אל מטרופוליטן (מקסיקו) תיאטרון טרסה קאררניו בקראקס (ונצואלה), מדיסון סקוור גארדן בניו יורק, ובערים רבות אחרות באירופה ובאסיה. בין שיריו המפורסמים ביותר: Voy a apagar la luz (אני עומד לכבות את האורות), Contigo Aprendí (איתך למדתי), Adoro (מעריץ), No sé tú (איני יודע אם את...), Por Debajo de la Mesa (מתחת לשולחן), Esta Tarde Vi Llover (אתמול שמעתי את הגשם), Somos Novios (זה בלתי אפשרי), Felicidad (אושר), ו-Nada Personal (דבר אינו אישי). נפטר ב-28 בדצמבר 2020 ממחלת נגיף קורונה 2019 במהלך מגפת הקורונה במקסיקו. מדיה וקבצים בנושא ארמנדו מנסנרו בוויקישיתוף ארמנדו מנסנרו, ברשת החברתית אינסטגרם ארמנדו מנסנרו, במסד הנתונים הקולנועיים IMDb (באנגלית) ארמנדו מנסנרו, באתר אפל מיוזיק (באנגלית) ארמנדו מנסנרו, באתר ספוטיפיי ארמנדו מנסנרו, באתר Last.fm (באנגלית) ארמנדו מנסנרו, באתר AllMusic (באנגלית) ארמנדו מנסנרו, באתר MusicBrainz (באנגלית) ארמנדו מנסנרו, באתר Discogs (באנגלית) ארמנדו מנסנרו, באתר Songkick (באנגלית) ארמנדו מנסנרו, באתר SecondHandSongs ארמנדו מנסנרו, באתר בילבורד (באנגלית) Armando Manzanero Armando Manzanero | terra Compositores Yucatecos - Armando Manzanero Biomusica Epoca De Oro: Biografia De Armando Manzanero "...de nada valio ante la Corte de Justicia la comprobación del mexicano y perdió el juicio debido al favoritismo que recibió, el demandante, quien realmente, él fue el que si plagio la canción de Armando Manzanero Canche "Somos Novios" en la version al ingles..." Wilbert Alonzo Cabrera, founder and Vicepresident of the Asociacion de Cronistas de Espectáculos (ACE), New York, September 9, 2006. Manzanero y El General recibiran distinciones Billboard latino | terra Solana, José Luis. Mexico Desconocido Online http://www.mexicodesconocido.com.mx/espanol/cultura_y_sociedad/personajes/detalle.cfm?idcat=3&idsec=20&idsub=0&idpag=2644 Gutierrez, Fidel; Dominguez, Claudia; Guy, Jack (2020-12-28). "Armando Manzanero, legendary Mexican singer and composer, dead at 85". CNN (באנגלית). נבדק ב-2020-12-28.